Prime di resonâ insiemi su cemût che o vuei rispuindi al preseât invît di La Patrie dal Friûl di tignî un cicli di intervents sul taramot dal 1976, in ocasion dal cuarantenâl de ricorence, o volarès provâ a frontâ la cuistion dal parcè. Cheste e pues aparî fintremai une domande assurde, viodude la impuartance indiscutibile dal taramot inte storie dal Friûl, ma in ogni câs interogâsi su la utilitât pratiche e teoriche de memorie al è un esercizi dovût, e dal sigûr interessant.
no si trate di fissâ “parcè che sì” o “parcè che no”, ma di capî parcè che o volìn contâ ancjemò cheste storie, parcè che le ritignìn buine, necessarie, in cualchi mût istrutive. Dant par scontât che il studi de storie nol è un pegri abandonâsi ae nostalgjie ma un strument par orientâsi inte contemporaneitât e par sielzi lis rotis futuris, o vin di domandâsi ce che la memorie dal taramot e puedi insegnânus dal presint, in ce mût che e pues judânus intes decisions futuris.
di timp la “vulgata” sul taramot e su la ricostruzion e à fat proprie la nozion di Model Friûl. Cheste espression, vuê cuasi simpri riferide al periodi de ricostruzion, e definìs un model di gjestion de emergjence e dal intervent public intune aree disastrade che si base su la deleghe massime ai ents locâi – Regjon e Comuns – e sul lôr racuardi a nivel nazionâl midiant de figure di un Comissari Straordenari, che al garantìs la snelece burocratiche e la sveltece decisionâl che dispès se di no e mancje al aparât statâl. In pratiche il Model Friûl e je une virtuose devoluzion dal podê tra orghins centrâi e periferics. Un model cussì virtuôs che al ven puartât tant che esempli in ogni gnove catastrofe che e savolte la Italie, dal taramot de Irpinie a chel di L’Aquila. A chest model si fâs rimontâ fintremai la nassite de Protezion Civîl. In ogni câs, a cuarante agns dal sisme al bisugne osservâ che lis provis di espuartâ chest model a son dutis falidis.
ve: se o volìn tirâ fûr une lezion de storie forsit o vin di sclarî chel che in realtât al è un ecuivoc. Un ecuivoc che al nas dal vê volût contâ l’arbul e lis sôs pomis cence calcolâ lis sôs lidrîs.
Il Model Friûl nol nas dal nuie. Nol nas intune cjacarade tra Aldo Moro e Antonio Comelli intune cualchi sale dai botons, tant che tancj politics, ancje ben informâts, a van indevant a contâ e probabilmentri a crodi. Il Model Friûl al à lis sôs lidrîs, tant che dutis lis robis, inte tiere.
il “model friûl”, o miôr, il “câs friûl”, al è deventât ogjet di studi par storics e antropolics sociâi cuant che si son cjatâts a vê di contâ il model particolâr di disvilup che la furlanie e veve cjapât fin dai agns ’60. Dulà che la rivoluzion industriâl e veve compuartât dapardut dislidrisament des campagnis e inurbament, in Friûl si jere vude al contrari une cierte ruralizazion de industrie. Lis piçulis buteghis artesanis si jerin evoludis deventant industriis piçulis e mediis, cul risultât che il tiessût urban e sociâl nol è stât scovât vie de modernizazion. In chest mût, il rapuart dai furlans cu la proprie tiere, cu la proprie campagne, cu la proprie storie al è cressût cence taiâsi. E chescj leams mai taiâts a son lis lidrîs che cence di chês la ricostruzion Model Friûl no varès cjapât e nancje no varès frutât.
Ve parcè che al bisugne studiâ il taramot vuê. Parcè che il Model Friûl nol è une cuistion di stanzie dai botons, ma al nas inte tiere, tra la int. E e je ore di dâ aes lidrîs la stesse impuartance che si à dât simpri al arbul e aes pomis. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)
CUINTRISTORIE DAL TARAMOT. Prime pontade. Cuarantenâl dal taramot e “model Friûl”: cuistion di lidrîs, no di stanzie dai botons............
Prime di resonâ insiemi su cemût che o vuei rispuindi al preseât invît di La Patrie dal Friûl di tignî un cicli di intervents sul taramot dal 1976, in ocasion dal cuarantenâl de ricorence, o volarès provâ a frontâ la cuistion dal parcè. Cheste e pues aparî fintremai une domande assurde, viodude la impuartance indiscutibile dal taramot inte storie dal Friûl, ma in ogni câs interogâsi su la utilitât pratiche e teoriche de memorie al è un esercizi dovût, e dal sigûr interessant.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn